Britten Norman BN.2A ISLANDER.

Historikk.

Designstudiene på flytypen ble startet i april 1964. Prototypen ble bygget året etter og hadde sin første flytur 13. juni 1965.

Islander var ment å være et moderne fly i størrelsen 8 – 10 passasjerer. Produksjonsversjonen ble noe modifisert i forhold til prototypen og fikk en sterkere motor samt at vingespennet ble øket med 1,22 meter. Produksjonsversjonen fløy første gang i 1966.

Det første selskapet som brukte flyet var det skotske Loganair.Dette selskapet fløy ruter mellom de skotske øyene.

Islander har vist seg å være en solid arbeidshest under tøffe og primitive forhold. Den er også tatt i bruk av flere lands flyvåpen, da under betegnelsen Defender.

Islander er senere videreutviklet med sterkere og mer moderne turbopropmotorer.

Museets Islander.

Museets Islander ble produsert i 1975 ved Britten Normans fabrikk i Belgia. Første registreringen var G-BCZS. Denne ble brukt av fabrikken under testflygingene og sertifiseringen.

Den 29. mai 1975 ble flyet offisielt overtatt av AS Norving. Flyet fikk kjennetegnet LN-MAF den 4. juni samme året. Våren 1976 ble maskinen leaset til Nordsjøfly som brukte flyet på taxiruten Haugesund – Bergen. Nordsjøfly hadde også sin egen Islander som selskapet brukte på taxirutene ut fra Haugesund, Bergen og Stavanger.

Norving har operert i alt 8 fly av denne typen i hovedsak på rutene i Nord-Norge samt til ambulanseflyging.

LN-MAF ble den 17. februar betydelig skadet under landing i Båtsfjord da høyre understell traff brøytekanten på banen. Flyet ble så mye skadet at det ble slettet av det norske luftfartsregisteret 2 år senere.

I 1987 ble flyet gitt som gave til Flyhistorisk Museum, Sola fra AS Norving. Flyet ble fraktet til Sola uten vederlag av M/T Fjordshell. På Sola ble hoveddelene lagret i påvente av restaurering. En tid ble vingen av flyet benyttet som dekorasjon i en lokal pizzabar.

2014 ble det besluttet at flyet skulle overføres til Norsk Luftfartsmuseum, Bodø som et ledd i en byttehandel.